《次韵折枢密题向萍乡莞尔堂》
宋代·王庭圭

器远无近用，弦歌只暂娱。从来赵魏老，或为滕大夫。

昔时武城宰，其人骨已徂。牛刀发新硎，夫子辄惊吁。

向侯本学道，与世疑阔疏。拥紬听衙鼓，庭下一事无。

不为赫赫名，诡众以自殊。催科虽云拙，于今乃贤欤。

夫子傥无言，黑白共一区。家有治县谱，不饮常晏如。

棠阴决民讼，松间读我书。飞蝗避境土，野鹤驯阶除。

堂上盛宾客，不减陈赵予。新诗播京邑，异世乃同途。

振辔若登仙，身轻衣六铢。云间候飞驭，君驾何时迂。

作者简介：（1080—1172）宋吉州安福人，字民瞻，号卢溪。徽宗政和八年进士。为茶陵丞，有能政。高宗绍兴中，胡铨上疏乞斩秦桧等，谪新州，庭圭独以诗送行。绍兴十九年，坐讪谤编管辰州。桧死，许自便。孝宗即位，除国子监主簿。乾道中除直敷文阁。博学兼通，工诗，尤精于《易》。有《卢溪集》、《易解》、《沧海遗珠》等。